DA Den Europæiske Unions Tidende C 455/11

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2016/C 455/08)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ENHEDSDOKUMENT

Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer (2)

»WEST WALES CORACLE CAUGHT SEWIN«

EF-nr.: UK-PGI-0005-01180 — 12.11.2013

BGB ( X ) BOB ( )

1. Navn

»West Wales Coracle Caught Sewin«

2. Medlemsstat eller tredjeland

Det Forenede Kongerige

3. Beskrivelse af landbrugsproduktet eller fødevaren

3.1. Produkttype

Klasse 1.7: Fisk, bløddyr, skaldyr, ferske, og produkter på basis heraf

3.2. Beskrivelse af produktet med betegnelsen i punkt 1

»West Wales Coracle Caught Sewin« er betegnelsen på en fisk af arten Salmo trutta, som fanges efter den gamle walisiske fiskemetode med traditionelle fladbundede småbåde (coracles).

Friske »West Wales Coracle Caught Sewin« er sølvfarvede med mange sorte pletter både over og under sidelinjen. Kødet er fast med god muskulatur og en frisk fiskelugt. Farven på kødet er en karakteristisk svag lyserød farve, selv om dette kan variere en smule, da ørreder kun æder, mens de er til havs, og farven på kødet påvirkes af deres kost fra havet.

»West Wales Coracle Caught Sewin« er unikke, eftersom de fanges, så snart de kommer ind i flodsystemet fra havet i flodernes lav- og tidevandsområder. Et tegn på denne »friskhed« er, at når de renses, indeholder de ofte stadig dele af deres kost fra havet som f.eks. tobis. Fisken er frisk med fast kød og en veludviklet muskulatur, der giver den en tæt struktur. Fiskene har en udtalt aflang, atletisk form uden store fedtdepoter, hvilket skyldes de store afstande, de tilbagelægger i havet, og de foderområder af høj kvalitet, der findes i havet. Den overordnede form og størrelse af »West Wales Coracle Caught Sewin« varierer, idet der er tale om vilde dyr. »Wales Coracle Caught Sewin« indeholder ikke tilsætningsstoffer og/eller farvestoffer.

»West Wales Coracle Caught Sewin« vejer mindst 1 kg og højst 10 kg. »West Wales Coracle Caught Sewin« bør have perfekte aftegninger og velformet hale, hoved og finner, og fisken er ret rund og tyk i det. Halefinnen er normalt firkantet eller konveks. Haleroden er bred, og overkæben strækker sig ud over øjets bageste kant. Da »West Wales Coracle Caught Sewin« fanges enkeltvis ved coracle-fiskeri, er der ikke så stor risiko for, at den beskadiges eller deformeres, som for havørred, der opdrættes eller fanges med drivgarn. Dette bidrager til spisekvaliteten af »West Wales Coracle Caught Sewin« takket være dens friske, faste kød og tætte struktur.

Den tilberedte »West Wales Coracle Caught Sewin« har en blød, mild og karakteristisk »smøragtig« smag med let »nøddeagtige« undertoner og en unik (blød og ren) frisk smag.

»West Wales Coracle Caught Sewin« sælges primært som hele fisk og som oftest friskfanget, men kan dog også sælges som frostvare.

3.3. Råvarer (kun for forarbejdede produkter)

—

3.4. Foder (kun for produkter af animalsk oprindelse)

—

3.5. Specifikke etaper af produktionen, som skal finde sted i det afgrænsede geografiske område

»West Wales Coracle Caught Sewin« skal fanges efter den gamle, traditionelle fiskemetode med coracles i løbet af ørredsæsonen, der varierer, alt efter hvilken af de tre floder i det vestlige Wales de fanges i.

— Tywi: 1. marts-31. juli

— Teifi: 1. april-31. august

— Taf: 1. marts-31. juli.

3.6. Særlige regler vedrørende udskæring, rivning eller emballering osv.

—

3.7. Specifikke mærkningsregler

—

4. Kort angivelse af det geografiske områdes afgrænsning

Der er tale om følgende fangstområder i floderne Tywi, Taf og Teifi i det vestlige Wales:

Tywi-floden I den del af floden, der ligger mellem en imaginær linje trukket tværs over Tywi-floden fra jernbanens pumpestation nær den gamle hvidblikfabrik ved den britiske National Grid Reference (NGR) SN 420205 og en imaginær linje trukket tværs over Tywi ved (NGR) SN 394137.

Teifi-floden I den del af floden, der ligger mellem Cardigan-broen og Llechryd-broen.

Taf-floden I den del af floden, der ligger mellem broen over hovedvej A477 mellem Carmarthen og Pembroke, og ca. 1,6 km ned ad floden til en imaginær linje trukket tværs over Taf-floden fra Wharley Point til Ginst Point.

5. Tilknytning til det geografiske område

5.1. Det geografiske områdes egenart

Walisisk havørred (Sewin) repræsenterer en genetisk stamme af lokalt tilpassede fisk, der vokser hurtigere og lever længere end havørred fra andre regioner. De er kendt for deres større end gennemsnitlige vægt og deres evne til at gyde flere år i træk. Wales har nogle af de mest produktive floder i Storbritannien til havørreder. I en sammenligning af de 30 største havørredfloder i Wales over de sidste fem år ligger Tywi og Teifi nr. 1 og 2. Vandet i Taf, Tywi og Teifi er af meget høj kvalitet og kontrolleres og registreres regelmæssigt af Natural Resources Wales. Alle tre floders udspring ligger langt inde i Cambrian- eller Preseli-bjergene i et meget landligt afstrømningsområde, der domineres af græsområder samt et markant fravær af industri. Både Tywi- og Teifi-floden er klassificeret som særlige bevaringsområder under EU's habitatdirektiv. Forureningsniveauet i de tre floder er meget lavt, og de har fået tildelt en A-status, hvilket viser, at floderne har »naturlige økosystemer med meget store bestande af karper og ørreder«. Flodvandets høje kvalitet bidrager til »West Wales Coracle Caught Sewins« størrelse, uberørte tilstand og perfekte aftegninger.

Fiskeri fra coracles er en gammel måde at fiske efter vandrende fiskearter og den eneste ved lov tilladte måde at fiske i disse walisiske floder, hvor ørreder kan fanges og efterfølgende sælges. Det er et håndværk, som findes beskrevet i det 11. århundrede (og tidligere), og som har overlevet og nu også anvendes i det 21. århundrede som en »levende tradition«. Skønt walisiske coracles engang blev brugt i hele Wales, anvendes de nu udelukkende på floderne Taf, Tywi og Teifi. Disse tre floder er de eneste steder i Europa, hvor der stadig foregår fiskeri fra coracles (med denne type coracles). En af de nuværende coracle-fiskere i Tywi-floden stammer fra en familie, som har drevet coracle-fiskeri i over 300 år. Walisiske coracles er små, ovale både, der er udstyret med en planke hen over midten, der fungerer som tofte. De flettes i hånden af aske- og pilegrene. Der kan være én fisker i hver coracle, som styres ved hjælp af en vrikkeåre. Walisisk coracle-fiskeri består i, at to fiskere i hver sin coracle spænder et net ud mellem sig. Fiskeriet finder navnlig sted om natten for at undgå, at ørreden ser coraclens skygge, eller at nettet trækkes op imod dem.. Walisisk coracle-fiskeri er kraftigt reguleret, og dette fiskeri er kun tilladt i bestemte lav- og tidevandsområder i disse floder. Områdernes afgrænsning er fastlagt i fiskerivedtægterne. Alle walisiske coracle-fiskere skal have tilladelse, og coracle-net er omfattet af loven.

Ørrederne svømmer til deres gydeområder langs flodbunden og følger flodernes kurver. Dette er en viden, som coracle-fiskere har erhvervet gennem århundreders fiskeri. Nettet trækkes langs flodbunden og holdes nede ved hjælp af små blylodder. Nettet indfanger fisk i en afstand af ca. 50 cm fra flodbunden, og fisk, der svømmer højere oppe, vil ikke blive fanget. En færdighed af særlig stor betydning for coracle-fiskeri og tilvirkning af net er det enestående system af blylodder, dvs. antallet og vægten af de blylodder, der sættes fast i nettet. Systemet af blylodder er komplekst og baseret på Fibonacci-talrækken. Denne viden tillæres gennem praksis og nedarves gennem generationerne.

Det er ulovligt at fange og sælge ørreder fra disse floder, der er fanget ved hjælp af andre fiskemetoder end coracle-fiskeri. Det gør det muligt at bevare, føre tilsyn med og sikre sporbarheden af alle »West Wales Coracle Caught Sewin«.

Sæsonen for fiskeri med stang og snøre (udelukkende sportsfiskeri) starter og slutter senere end coracle-sæsonen.

Ørreder, der fanges med stang og snøre, lever længere i flodens mudder og slam, hvilket betyder, at fisken har en mere »jordagtig« smag, og de nedfaldne blade i det stillestående flodvand, hvor fiskene ligger inaktive, medvirker ofte til affarvning af kødet. Fiskenes inaktivitet medvirker til, at deres reserver udtømmes.

5.2. Produktets egenart

»West Wales Coracle Caught Sewin« er vandrende fisk, der kan leve i ferskvandsfloder og i havet. Ørrederne begynder deres liv i Teifi, Taf og Tywi, vandrer til havet for at æde og vokse og vender derefter tilbage til den samme flod, hvor de blev født, for at gyde. Vildørreds muskulatur er mere udviklet end hos bækørred på grund af den afstand, de tilbagelægger under deres vandring, og de foderområder af høj kvalitet, der findes i havet. Fiskene æder kun, når de er i havet, og det er i havet, at deres energireserver opbygges.

Den muskulatur, fiskene udvikler under deres vandring, resulterer i et fast kød med en tæt struktur uden store fedtdepoter. Disse særtræk bevares takket være fiskemetoden, der sikrer, at fiskene fanges i deres bedste år, når de kommer ind i flodernes lav- og tidevandsområder, og før de bliver karakteristisk inaktive, og deres energireserver udtømmes i flodmiljøet. Det giver »West Wales Coracle Caught Sewin« den bløde, milde og karakteristiske »smøragtige« smag med lettere »nøddeagtige« undertoner og en unik (blød og ren) frisk smag med et fast kød med en tæt struktur.

Coracle-net har en restriktiv maskestørrelse på ikke under 10 cm, således at de mindre ørreder slipper gennem nettet, hvilket sikrer, at coracle-fiskeri er bæredygtigt. Ørreder, der fanges med stang og snøre, kan fange mindre fisk.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

BGB-ansøgningen er baseret på de egenskaber ved et unikt kvalitetsprodukt, hvis særlige karakteristika er knyttet til:

— kvaliteten af det ferskvand, hvor fiskene udklækkes, og hvortil de vender tilbage for at gyde

— den afstand, som de »vilde« fisk tilbagelægger i havet

— den høje kvalitet af foderstederne i havet. Fiskene æder kun, når de er i havet, og det er i havet, at deres energireserver opbygges i form af muskelprotein.

— den kendsgerning, at coracle-fiskeri er en unik, traditionel metode til at fange fisk enkeltvis i uberørt tilstand, så snart de forlader havet og svømmer ind i flodsystemet, og før de udtømmer deres energireserver. Et tegn på denne »friskhed« er, at når »West Wales Coracle Caught Sewin« renses, indeholder de ofte stadig dele af deres kost fra havet som f.eks. tobis.

Ovennævnte faktorer bidrager til fiskens karakteristika som et uberørt fiskeprodukt med fast kød og en veludviklet muskulatur, der har et højt indhold af muskelprotein og olie uden store fedtdepoter. Disse karakteristika afspejles i fiskens spisekvalitet takket være dens uberørte, faste kød og tætte struktur og den tilberedte fisks bløde, milde og karakteristiske »smøragtige« smag med lettere »nøddeagtige« undertoner og en unik blød og ren, frisk smag.

Walisiske coracles blev engang brugt i hele Wales, men anvendes nu udelukkende på floderne Taf, Tywi og Teifi i det vestlige Wales. En familie har bedrevet coracle-fiskeri i floden i over 300 år.

Coracle-fiskeri i Wales går tilbage til 1800-tallet. Det er karakteriseret ved mange færdigheder, som er nedarvet fra generation til generation, såsom tilvirkning af coracles og net, viden om, i hvilke tidevandsområder man skal fiske, samt evnen til at »læse« floden og tage hensyn til faktorer som flodens dybde (afhængigt af flodvandet), tidevandet og vindforholdene. Coracle-fiskeri forudsætter indgående kendskab og præcision med hensyn til at styre og navigere båden, samtidig med at man skal kontrollere nettets placering og holde det flydende. Kendskabet understreges af, at coracle-fiskeri primært finder sted om natten. Walisiske coracles flettes i hånden af aske- og pilegrene. Skønt udformningen og fremstillingen af coracles ikke har ændret sig i århundreder, betyder udviklingen af moderne materialer, at der nu også anvendes kattun, lærred og fiberglas i konstruktionen.

»West Wales Coracle Caught Sewin« er et anerkendt kvalitetsprodukt, der er synonymt med walisisk fødevarearv og -kultur, og som anvendes af mange mesterkokke og gastronomer. I coracle-fiskesæsonen optræder fisken regelmæssigt som et sæsonprodukt på spisekortet hos anerkendte lokale spisesteder og er meget populær blandt lokalbefolkningen og turister. »West Wales Coracle Caught Sewin« sælges ofte til berømte fødevareforretninger i London og hele Det Forenede Kongerige. »West Wales Coracle Caught Sewin« sælges i fødevareafdelingerne i Harrods og i Fortnum & Mason i London.

Andrew Luck — lokal kok ved Tywi-floden.

»Som kok synes jeg, det er spændende at se sæsonens første »West Wales Coracle Caught Sewin« komme ind frisk fra coracles i det vestlige Wales. »West Wales Coracle Caught Sewin« er en fantastisk fisk for kokke, ikke kun på grund af dens unikke friske smag og tætte struktur, men også på grund af den historie, den fortæller, og historien og traditionerne bag. Det er en fornøjelse at have den på menuen og vide præcis, hvor dette kvalitetsprodukt kommer fra. »West Wales Coracle Caught Sewin« er en fisk af høj kvalitet, og når den ryges eller tilberedes, viser den sine mange finesser.«

Henvisning til offentliggørelsen af varespecifikationen

(Artikel 5, stk. 7, i forordning (EF) nr. 510/2006 (3))

https://www.gov.uk/government/publications/protected-food-name-west-wales-coracle-caught-sewin-pgi.

(1) EUT L 343 af 14.12.2012, s. 1.

(2) Erstattet af Europa-Parlamentets og Rådets forordning (EU) nr. 1151/2012 (EUT L 93 af 31.3.2006, s. 1).

(3) Se fodnote 2.